**ИННОВАЦИЯЛЫҚ ДАМУДАҒЫ ШЕТЕЛДІК ИНВЕСТИЦИЯ ТАРТУДЫҢ ҚАЖЕТТІЛІГІ**

**А.С. Асилова,** экономика ғылымдарының кандидаты

*әл Фараби атындағы Қазақ Ұлттық университеті*

*Алматы қ.*

*Қазақстан Республикасы*

**Аннотация**

В статье рассмотрены способы развития инновационной деятельности. Определены необходимость и эффективность привлеченияиностранных инвестицийв целяхповышения инновационного развитияв условиях глобализациимировой экономики.

**Abstract**

The article discusses ways of development of innovative activity. The need and effectiveness of attracting foreign investment in order to increase innovative development in a globalizing world economy weredetermined.

**Мақсаты –** еліміздегі инновациялық қызметті дамыту үшін шетелдік инвестицияны тартудың қажеттілігін анықтау.

**Әдіснамасы** – инновациялық қызметті дамытуға арналған бағдарламалар мен стратегиялар, мемлекет басшысының жолдаулары негізінде зерттеу жасалды.

**Маңыздылығы –** Қазақстанның инновациялық жолмен одан әрі экономикалық дамуын ынталандыру үшін тікелей шетелдік инвестициялар мүмкіндіктерін барынша пайдалану және оларды тарту процесстерінің тиімділігін арттыру қажет. Бұл шетел капиталының тікелей шетелдік инвестициялар нарығында қазіргі замандағы дағдарыс жағдайында реципиент елдердің бәсекелестігімен, елдің экономикасын ауқымды модернизациялау қажеттілігімен және экономикалық дамудың экстенсивтілік түрінен қарқынды, инновациялық түріне басымырақ ауысуы арқылы оның инвестициялық және инновациялық әлеуетін арттырумен байланысты.Осыған байланысты Қазақстанның экономикасының өсуінің инновациялық факторының бірі ретіндегі шетелдік тікелей инвестициялардың орны мен рөлін анықтау өзекті болып табылады.

**Мақаланың ашылуы –** мемлекет тарапынан инновациялық қызметтерді жандандыру үшіншетелдік инвестиция тарту мәселелеріне көңіл бөлінген.

**Түйін сөздер:** индустриалды-инновациялық даму, ұлттық инновациялық жүйе, жаһандық рейтинг, жаһандық экономика, инновациялық жаңашылдық.

**Кіріспе**

Инновациялық даму – Қазақстанды қазіргі дағдарыстың дауылынан мейлінше аз шығынмен алып шығатын жол. Еліміз жаңа технологияларды игеріп, инновациялық өсуді қолдаған жағдайда ғана дағдарыстың зардаптарынан тезірек құтылады. Сондықтанда, еліміздің экономикасына әлі де болса шетелдік инвестициялар, технологиялар мен инновацияларды кеңінен тарту қажет. Инвесторлар үшін жұмысқа қолайлы жағдайлар жасап, дамыған 30 елдің қатарына кірудің осы маңызды тетігі арқылы экономиканың өңірлік, жаһандық экономикалық жүйемен терең ықпалдасуын айқын зерттеу қажет. Бұл, ең алдымен, Еуразиялық экономикалық одақты қалыптастыру мен Дүниежүзілік сауда ұйымына кірумен байланысты.

**Зерттеудің негізгі бөлімі**

Экономикалық жүйенің қалыптасу кезеңінде инвестициялық саясат басым сипатқа ие. Шетелдік инвестицияларды тарту негізгі бағытқа айналды, мұның өзі қолайлы инвестициялық жағдай туғызуды талап етеді. Қазақстанда ел экономикасына қаржы ресурстарын тартуды жандандыру үшін институттық және нормативтік-құқықтық алғышарттар, мемлекеттік бағдарламалар мен стратегиялар жасалды. Осылардың негізі ретінде мемлекет басшысы Н.Ә. Назарбаев «Қазақстан жолы – 2050» Бір мақсат, бір мүдде, бір болашақ» атты Қазақстан халқына Жолдауында Қазақстанның әлемдегі ең дамыған 30 елдің қатарына кіру тұжырымдамасында алдағы жұмыстың ұзақмерзімді басымдықтары белгіленгендігін айқындап берді.

Ел болашағының тұтқасын нық ұстауы үшін «Қазақстан-2050» стратегиясы қабылданды. Бүгінде көптеген табысты елдер – Қытай, Малайзия, Түркия ұзақмерзімді жоспар бойынша жұмыс істеуде. ХХІ ғасырда стратегиялық жоспарлау ең өзекті қағида болып саналады. Егер ел өз бағыты мен баратын мақсатын білмесе, жетістіктерге қол жеткізу оңайға соқпайды. 2050 стратегиясы айқын шамшырақ секілді басты мақсатымыздан көз жазбай, азаматтарымыздың күнделікті тіршілігінің мәселелерін шешуге мүмкіндік береді.

Жаңа инновациялық технологиялар мен техникаларды қолдану арқылы ел экономикасы артатыны анық. Мемлекет басшысы да бұл бағытқа ерекше мән беріп отыр. Соңғы уақытта өткен бірқатар ірі іс-шаралардағы елбасының сөйлеген сөздері инновациялық даму мәселесіне арналды. Бұл қолдау елімізге бүкіл инновациялық жүйені қайта құрылымдауға мүмкіндік береді.

Әлемдік экономиканың жаһандануы және қазақстандық экономиканың нарықтық жағдайында отандық компаниялардың ел ішіндегі және шетелдегі тауарлар мен капитал нарықтарындағы бәсекелестік күреске дайын еместігі анық байқалады. Қазіргі таңда кез келген елдің экономикасының дамуы, халықтың рухани және материалдық игіліктерінің артуы, ең алдымен, сол елдің ғылымы мен білімінің, мәдениетінің тұрақты дамуымен байланысты екені белгілі.

Қазақстан зерттеу нәтижелерін пайдаланумен ғылымды, технологиялар мен инновацияларды дамытуға инвестиция  салуды көздейтін нақты әрекеттер жасауда. Бұл бағыттағы саясатты, құрылымды және бағдарламаларды дамыту – өнеркәсіптік сектордың зерттеу нәтижелерін пайдалануға ынталандырады. Сонымен қатар, Қазақстанда жоғары білім секторын инновациялық тұрғыдан дамытуға мемлекет тарапынан қолдау көрсетіліп жатқандығы айқын. Бұл аталған шаралардың барлығы инновациялар бағытына серпін береді және оң ықпал етеді.

Шетелдік инвестицияны тиімді тартып қолдану үшін инвестицияның ағымын ынталандыратын факторларды ескеру қажет.Қазақстандағы инвестициялық климаттың жақсы болғандығына қарамастан, кейбір инвестициялар бойынша шетелдiк кеңесшiлер аудиторлық және заң фирмаларымен бірге коммерциялық және экономикалық мәселелер бойынша шетелдiк елшiлiктер қазiргi күнге дейiн республикада келiссөздер жүргiзу және инвестициялық жобаларды жүзеге асыруға қолайлы жағдайлар жасалмаған деп есептейдi. Олар инвестициялық жағдайлар бойынша халықаралық индекстердi дәлелге алады, мысалы, Европалық қайта құру және Даму банкi, ол бойынша Қазақстан инвестициялық жағдайлары қолайсыз елдер қатарына жатады. Олар жемқорлық, мәліметтерді жиі бұзу, инвестициялауды жүзеге асырудағы шығындардың көптігі, виза дайындаудағы қиындықтар мен жергiлiктi iскер серiктестерiнiң сенiмсiздiгi туралы айтады. Осы проблемалардың болуынан инвесторлар кен өндiру өнеркәсiбiнен басқа өндiрiс және қызмет салаларын инвестициялаудан жүрексінеді.

Сондай-ақ, шетелден инвестиция тартуды толықтай елімізге білім мен жаңа технологияларды трансферттеу үшін пайдалану керек. Шетелдік компаниялармен бірлесіп, жобалық және инжинирингтік орталықтар құру қажет. Ірі мұнай-газ және тау-кен металлургиялық нысандарында жұмыс істейтін жетекші трансұлттық компанияларды олар осында өз қажеттілігі мен сервисін қамтамасыз ету үшін өндірістер құруға шақырғанымыз жөн.

Елімізге қосымша шетелдік инвестициялар тартуда, жаңа технологиялар мен сапаның жаңа стандарттарына жету жолында Қазақстанға әлі де көмек, қолдау қажет екені анық. Бізде экономикалық белсенді халық саны әлі де болса шектеулі екені белгілі. Екінші жағынан, бүгінде елде өндірістің өсу қарқыны жоғары. Мұның өзі мемлекетке оның әр түрлі салалары бойынша кәсіби шеберлігі жоғары кадрлар әзірлеуді күн тәртібінен түсірмеуді жүктейді. Бұл ретте шетелдің озық тәжірибелерінен үйренгеннің ешқандай жаттығы болмаса керек. Республикамызда қолға алынған индустриалды-инновациялық жүйе де бірінші кезекте білікті кадрларға деген сұранысты туғызады.

Ұлттық инновациялық жүйенің, оның негізгі институттарының тиімділігін арттыру маңызды. Сонымен қатар, ең алдымен біздің жүктерімізді тасымалдау үшін Кеден одағы аумағын барынша пайдалану қажеттілігі қарастырылуда. «Батыс Еуропа – Батыс Қытай» дәлізінің құрылысы да аяқталуға таяу, Парсы шығанағына шығу үшін Түрікменстан мен Иранға теміржол тартылды. Келешекте Қазақстан теңізге шығатын жолдары бар елдерде логистика орталықтарын құруға инвестиция салуға тиіс. Жүктерді кедендік өңдеу мерзімдерін қысқартып, шекара өткелдерінің өткізу мүмкіндігін арттырып, Ақтау портының қуаттылығын күшейтіп, экспорт-импорт операцияларының рәсімдерін жеңілдету керек.Осы салаларды инновациялық дамыту, жаңғырту арқылы үлкен өсімге қол жеткізеріміз анық.

Инновациялық даму еліміздің экономикасының жоғарғы қарқынды өсуіне септігін тигізетіні сөзсіз.

Қазіргі жаһандану кезеңінде кез-келген мемлекет тұрғындардың әлеуметтік-экономикалық жағ­дайын жақсартуға талпынады. Сонымен қатар, инновациялық экономикаға жалпы дүниежүзінің көптеген елдері енуде. Кейбір елдер инновацияны ілгерілетуді бұрын бастап кеткенін ескерсек, қазіргі Қазақстанның ең негізгі мақсаты – инновациялық жағдайды дамыту арқылы әлемдік экономикалық жүйеге интеграцияланудың нәти­желі жүйесін құру. Демек, бізге қажеттісі – инновациялық экономика құру,яғни, өндіріске жаңа технологияларды енгізу қажет. Сонымен қатар, ғылыми әлеуетті жетілдіру де – маңызды мәселе.

Дамыған индустриялды елдерде технологиялардан, құрал-жабдықтардан, кадрлар даярлаудан, өндірістерді ұйымдастырудан көрініс табатын жаңа ілімдер үлесіне ЖІӨ өсімінен 80%-нен 95%-іне дейін келеді.Бұл елдерде жаңа технологияларды енгізу нарықтық бәсекелестіктің өзекті факторы өндіріс тиімділігін арттырудың және тауарлар мен кызметтер санасын жақсартудың негізгі құралы болып отыр. Қазіргі уақытта ғылымды көп қажетсінетін отандық өндірісті дамыту, бәсекеге қабілетті өнімдерді алуға бағдарланған ғылымды көп қажетсінетін жаңа технологияларды және ақпараттық технологияларды әзірлеу мен игеру республиканың өнеркәсіп пен ғылыми техникадағы әлеуетін сақтау мен дамыту есебінен ұлттық экономикалық кауіпсіздік мүдделерін қамтамасыз ету болып табылады.

Халықтың әл-ауқатының көтерілуі мен  ұлттық экономиканың тиімділігі көп жағдайда  инновациялық процесстердің даму сатысымен айқындалады. Қазақстан индустриясы халық шаруашылығының индустриализация деңгейін, егеменді ел экономикасының нақтылығы мен перспективасын, қазіргі әлемдік шаруашылықтағы орны мен рөлін ақтайтын басты фактор болып табылады. Сонымен қатар, Қазақстанда үлкен руда қорлары, минералды шикізат, отын-энергетикалық ресурстар, құнды және сирек кездесетін жер металдар қоры бар, сондай-ақ, негізінен, өнімі шетелдерге жіберілетін пайдалы қазбаларды табудың және өңдеудің күшті индустриясы бар. Алайда, Қазақстанда машина құрылысының көп профильді жаңа базасы, жоғары сапалы дайын тауарлар өндіру және іс жүзінде ғылыми-техникалық күрделі тауарлар өндіру саласы да жоқ, халық тұтыну тауарларының индустриясы нашар дамыған, химиялық индустрия, мұнай, газ және көмірсутек шикізаттарды өңдеу потенциалы жеткілікті түрде қолданылмайды.

Қазіргі кезде Қазақстанда ескі және жаңа инновациялық жүйелердің элементтері ұштасқан ауыспалы ұлттық инновациялық жүйеде венчурлік қорлар қалыптастыру арқылы қызмет атқаруда. Жаңа ұлттық инновациялық жүйеге индустрия мен қызмет көрсету саласындағы шағын сектордың ғылыми-техникалық ұйымдарын, шағын инновациялық кәсіпорындарды, көптеген мемлекеттік емес, коммерциялық емес, ғылыми, талдау жасаушы, консалтингтік, т.б. орталықтарды жатқызуға болады.

Бүкіләлемдік экономикалық форум 2015-2016 жылдарға арналған жаһандық бәсекеге қабілеттілік туралы есебінде инновациялық даму факторы бойынша Қазақстан жаһандық рейтингте 11 сатыға жоғары көтеріліп, 78-орынға орныққанын көрсетті.

Биылғы зерттеу қорытындылары бойынша, бәсекеге қабілеттілік рейтингінде Қазақстан өткен жылғы позициясын 8 сатыға жақсартып, әлемнің 140 мемлекетінің арасында 42-орын иеленді. Қазақстанның қазігі уақыттағы жалпы орташа балы 4,49 құрайды. Ал, 2014 жылы 4,42 болған.

Инновациялық даму факторы бойынша, Қазақстанның өткен жылғы көрсеткіші 11 сатыға көтеріліп, 78 болды. Мысалға, инновация 13 сатыға көтеріліп, 72 болса, бизнестің бәсекеге қабілеттілігі 12 сатыға жоғарылап, 79 болды. Бұл факторлардан жоғары өрлеу байқалады. Сонымен қатар, Қазақстан институттар 7 сатыға көтеріліп, 50 болды, қаржы нарығының дамуы 7 сатыға көтеріліп, 91 болды. Сондай-ақ, еліміз өткен жылмен салыстырғанда еңбек нарығының тиімділігі факторы бойынша үш сатыға төмендеген.

ТМД елдері арасында Қазақстан жаһандық рейтингте Әзірбайжаннан (40-орын) кейінгі екінші орында. Ресей 45-орынға жайғасса, Грузия – 66-шы, Украина – 79-шы, Тәжікстан – 80-ші, Армения – 82-ші, Молдова – 84-ші, Қырғызстан 102-сатыға тұрақтады.

Қазақстандағы инновациялық процесcтің басты мәселесі отандық кәсіпорындардың шетелдік компаниялармен салыстырғандағы инновациялық белсенділігінің төмендігі болып табылады. Нақты айтатын болсақ 4%-ті ғана құрайды. Түркияда 33, Венгрияда 47, Эстонияда 36%.

Қазіргі жаһандану жағдайында қатаң бәсекелестік күреске төтеп беру үшін бәсекеге қабілетті экономиканы қалыптастырып, оны модернизациялау және әртараптандыру, яғни инновациялық даму жолына бағыттау кез келген елдің алдында тұрған үлкен міндет. Себебі, инновациялық дамудың өзі ұлттық экономиканың өсуін, бәсекеге қабілеттілігін көтерудің ең маңызды факторы. Ал, инновациялық дамудың мақсаты – ұлттық экономиканың бәсекеге қабілеттілігін арттыру негізінде сапалы экономикалық өсуге жету.

Жоғарыда аталған салаларды инновациялық жолмен дамыту ел экономикасын көтеру үшін өте маңызды мәселе. Осы салаларды инновациялық дамытуарқылы үлкен өсімге қол жеткізетініміз ақиқат. Алдағы келе жатқан ЭКСПО-2017 инновациялық дамуға тың серпін берері сөзсіз. Елімізге жаңа заманға сай инновациялық технологиялар алып келінеді. Бірақ бұл жаңа техникаларды өзге елден тасымай, өз елімізде жүзеге асыруды қолға алу керек. Білімді, дарынды жастардың қоғам өміріне пайдалы инновациялық технологияларын жарыққа шығаруға қолдау көрсету керек.

Еліміздің экономикасының инновациялық дамуы еліміздің дамуы үшін үлкен маңызға ие.

**Қорытынды**

Қорыта келе, шетелдік инвестиция тартуарқылы инновациялық дамуды жүзеге асыру – ел игілігі үшін аса маңызды мәселе. Ел экономикасының қай саласы болмасын инновациялық жаңғырту, яғни заман талабына сай жаңа технологияларды ойлап тауып, игеру, жарыққа шығару аса қажет.

Елбасы Н.Ә. Назарбаев Қазақстан халқына арнаған «Қазақстан жолы — 2050: бір мақсат, бір мүдде, бір болашақ» атты Жолдауында 2050 жылға дейін Қазақстанды әлемдегі ең дамыған 30 елдің қатарына енгізу туралы стратегиялық мақсат қойды. Алдағы белестерді бағындырып, бірінші кезекте республиканың индустриалды бағытын жаңартып, қолға алынған жобаларға тың серпін беру үшін, бізге бірнеше бағытта инновациялық жаңашылдықты енгізу қажет деп айтқан болатын. Осы стратегияның жүзеге асырылуына қажетті барлық іс-шаралар жасалады деп сенеміз.

**Әдебиеттер тізімі**

1. Қазақстан Республикасының Президенті Н.Ә. Назарбаевтың«Қазақстан жолы – 2050: бір мақсат, бір мүдде, бір болашақ» Қазақстан халқына Жолдауы. 17 қаңтар2014 жыл
2. BNews.kz. 30 қыркүйек 2015жыл
3. «Инновациялық қызметті мемлекеттік қолдау туралы» Қазақстан Республикасы [Заңы](http://adilet.zan.kz/kaz/docs/Z060000135_#z0). 23 наурыз2006 жыл